Summary: As residencias de maiores seguen a vivir un aumento de casos de Covid-19, e achéganse xa aos 500 positivos.

O número de usuarios de residencias de mayores diagnosticados de Covid-19 continúa en aumento e son 484, 27 máis dos que había no último balance ofrecido na sexta feira. Así, nas últimas horas notificáronse 44 novos contaxios entre residentes, dos que, 22 corresponden a un gromo detectado na residencia Vila do Conde de Gondomar. Segundo os datos da Consellaría de Política Social, o total de positivos detectados en residencias de maiores é de 484, dos que, 114 están no centro Asilo de Vilalba, intervido na quinta feira pola Xunta, e que suma outros tres positivos que o manteñen como o xeriátrico con máis casos de toda Galiza. Ademais dos 22 novos casos do gromo detectado na residencia Vila do Conde de Gondomar, que tamén ten un traballador infectado, súmanse ao cómputo outros sete usuarios coa Covid-19 da residencia Ballesol de Oleiros, con nove positivos en total, un na CRAPD Vigo I e cinco na CRAPD Vigo II, catro nos apartamentos titelados de Beariz e dous na residencia de Viana do Bolo. Retíranse do cómputo de casos entre usuarias de centros de maiores un total de 17, oito deles por falecementos notificados na noite da sexta feira pola Consellaría de Sanidade. O resto, nove casos, corresponden a altas por Covid-19 dadas a usuarios da residencia DomusVi Coruña de Oleiros, seis, DomusVi Monforte, dous e Nosa Señora dos Anxos de Ribadavia cunha alta. Os datos dos hospitais A cifra de persoas hospitalizadas este sábado é 534, segundo o balance do Sergas (Servizo Galego de Saúde) e os datos da Consellaría de Sanidade. Isto supón, 35 persoas menos que as rexistradas na sexta feira. Tamén se comunica o descenso, nunha persoa, da cifra de ingresadas nas unidades de críticos (UCI), situándose nos 96 pacientes. Con ese total de 534 persoas, das sete áreas sanitarias do país, descende o número de ingresados en cinco delas pero aumenta en Compostela, cun ingreso máis, e en Lugo, onde hai tres novas hospitalizacións. Así, a área con maior número de persoas ingresadas é a da Coruña-Cee, aínda que presenta no balance de hoxe unha baixada de 10 hospitalizacións menos respecto da sexta feira. O número total sitúase, deste modo, nos 162, dos cales 29 están na UCI. Na área sanitaria de Vigo tamén se produce un descenso con 12 ingresos menos respecto da sexta feira e mantéñense 88 persoas hospitalizadas, das que 25 están en críticos , unha persoa máis, e 63 en planta. En Ourense o rexistro marca sete pacientes hospitalizados menos, o que deixa a cifra total en 80. Pola contra, as unidades de coidados intensivos continúan atendendo a 10 persoas. Na área sanitaria de Compostela-Barbanza, unha das que ascende en número de hospitalizacións, hai 52 persoas ingresadas, unha máis que na xornada de onte, delas 12 están en UCI. Tamén aumentan os pacientes hospitalizados na área de Lugo, que ten, segundo a consellaría, 50 persoas ingresadas, tres máis que na véspera, de las que cinco están en críticos. Na área sanitaria de Pontevedra-O Salnés baixan en nove as persoas coa Covid-19 hospitalizadas, até quedaren en 59, das que seis están na UCI. Por último, en Ferrol baixa a 43 a cifra de persoas hospitalizadas, unha menos que sexta feira, e do total, nove permanecen na UCI, dúas persoas menos que na véspera.


Summary: AO VIVO | Alén de negar sistematicamente a corrupción do seu partido, mesmo a constatada na na sentenza do caso Gürtel, Rajoy esforzouse en axitar o medo ao "Goberno Frankenstein" Feijóo pide "compostura" ao PP: "Con independencia do poder o importante é a coherencia política" A esquerda galega confía en que triunfe a censura a Rajoy, pero recea de que dimita para impedilo

Feijóo pide "compostura" ao PP: "Con independencia do poder o importante é a coherencia política" A esquerda galega confía en que triunfe a censura a Rajoy, pero recea de que dimita para impedilo A chave tena o PNV e Pedro Sánchez inzou o seu discurso de xestos cara ao PNV. O secretario xeral do PSOE e candidato á presidencia do Goberno de España a través da moción de censura que este xoves comezou a debaterse despexou no seu discurso ante o Congreso algún dos interrogantes que poderían inclinar a balanza á suma de 176 votos que lle permitirían botar a Mariano Rajoy do palacio de La Moncloa. Se Sánchez é presidente manterá os orzamentos pactados polo PP e o PNV, a pesar de que o PSOE votou en contra dos mesmos. Farao, dixo, por "responsabilidade" e "para garantir a gobernabilidade e a estabilidade deste país". E o PNV responde transmitindo a súa disposición a dar o "si" a Sánchez, como ratificou o seu voceiro, Aitor Esteban, na súa primeira quenda de intervención pouco despois das cinco da tarde. Segundo Sánchez, "non hai maior inestabilidade que a derivada da incapacidade de chegar a acordos", asegurou. "Este non é o noso orzamento, pero non o imos a retirar por responsabilidade de Estado", engadiu. As modificacións orzamentarias -que non precisan de votacións parlamentaria- darían ampla marxe de manobra a ese eventual novo Goberno sen arriscar as achegas achegas de 540 millóns de euros de investimentos en Euskadi que o PP pactara co grupo vasco. Rajoy cargou con dureza contra o líder socialista por esa decisión. Segundo o conservador, esa referencia aos Orzamentos foi o "único punto programático" formulado por Sánchez para gobernar. "Pero, oia, vostedes votaron en contra os Orzamentos? Eu creo que si e fixérono con entusiasmo. Era un non dos de 'non é non'", ironizou. "Ademais, parecíanlles espantosos. Case lle xeraban urticaria. Por iso son incapaz de comprender como van cumprir vostedes con tamaña monstruosidade. Van apoiar as posicións ideolóxicas do goberno que queren censurar". Alén de negar sistematicamente a corrupción do seu partido e de deslexitimar as acusacións neste sentido -mesmo as incluídas na sentenza do caso Gürtel base da moción de censura-, Rajoy esforzouse en axitar o medo ao "Goberno Frankenstein" e ao seu "programa Frankenstein". "Que broma é esta? Vostede cre que o podemos tomar en serio. Eu non o podo tomar en serio e non o farei nunca", resolveu dirixíndose a Sánchez. Alén de negar sistematicamente a corrupción do seu partido, mesmo a constatada na na sentenza do caso Gürtel, Rajoy esforzouse en axitar o medo ao "Goberno Frankenstein" Malia o ton dos seus retruques iniciais, quen cando menos polo momento é presidente do Goberno de España mostrou este xoves os primeiros síntomas de derrota. Segundo Rajoy, o formulado polo PSOE é realmente "é unha moción de censura aos españois porque non lle fixeron caso nas urnas. Esa é a súa moción de censura real e é o que me preocupa porque eu vou seguir sendo español", asegurou durante o debate que podería obrigalo a abandonar o Goberno. Nesa resposta Rajoy semellou desbotar un dos ofrecementos que Sánchez máis repetiu e que máis sorprendeu no inicio do debate. "Dimita e esta moción de censura terminaría aquí e agora", convidou. Rajoy non respondeu, alén de evidenciar que un presidente segue séndoo mentres ten a confianza da Cámara. Dende o gabinete de Rajoy afirman, así e todo, que esa dimisión que podería bloquear a censura non se producirá. O Grupo Popular aplaude a Rajoy ao inicio do pleno / Congreso dos Deputados "Territorios que tamén se senten nación" Sánchez lembra o seu apoio ao 155, pero asegura que se é presidente tentará "tender pontes" coa Generalitat para resolver o "problema político" catalán No marco das chiscadelas ao PNV e, en xeral ás forzas soberanistas cuxos votos son imprescindibles para que triunfe a moción, encádranse tamén as referencias á plurinacionalidade do Estado que Sánchez introduciu no seu discurso e retruques. Así, resucitou dalgún xeito o concepto plurinacional que esgrimiu tras o seu regreso á secretaría xeral do PSOE e anunciou que, de ser elixido presidente este venres, reunirase co president da Generalitat, Quim Torra, para "tender pontes" entre ambas as administracións tras anos de ruptura. "Teño unha concepción do país. Defendo que España é unha nación e defendo que dentro da nación española hai territorios que senten tamén nación. Podemos convivir xuntos e facelo nesa norma que é a Constitución que é moi clara no seu artigo 2", dixo Sánchez. O socialista retrucaba así tamén a Rajoy, que o acusou de concesións ao independentismo catalán. Neste sentido, o líder do PSOE lembra o seu apoio á amplicación do artigo 155 en Catalunya, se ben subliña tamén que o catalán é "un problema político" que "non se resolve escondéndose por tras dos tribunais".


Summary: Mentres Marine Le Pen dubida se aliarse co ultradereitista Éric Zemmour, a Francia Insubmisa de Mélenchon xa comezou a rolda de contactos para estabelecer unha fronte electoral de esquerda.

A conclusión das eleccións presidenciais en Francia, coa vitoria de Emmanuel Macron xa confirmada, puxo punto e seguido nunha cadea de renovación institucional que seguirá en xuño coa "terceira volta", palabras coas que describiron dirixentes opositores uns comicios parlamentarios nos que aspiran a lograr a cohabitación política. Macron vence a Le Pen nas eleccións presidenciais francesas Os resultados da primeira volta das eleccións presidenciais amosaron un panorama político francés dividido en tres bloques cunhas porcentaxes de voto similares: O bloque do presidente Macron (En marcha), o bloque da ultradereita de Marine Le Pen (Agrupación Nacional) e Éric Zemmour (Reconquista), e o bloque de partidos de esquerda que lidera Jean-Luc Mélenchon (A Francia insubmisa). En Francia, coñécese como cohabitación á convivencia forzosa entre un presidente e un Goberno de distinto signo político. Ocorreu en tres ocasiones durante a V República, a última delas entre 1997 e 2002. A priori, a redución dos mandatos presidenciais de sete a cinco anos, facendo coincidir eleccións presidenciais e lexislativas, complica que se dea esta situación. Cinco chaves do debate entre Macron e Le Pen para as eleccións deste domingo Porén, nun ambiente de tanta división, na que, atendendo á primeira volta das presidenciais en que Macron obtivo 28% do voto, semella que unha maioría da poboación francesa ten perdido a confianza no actual presidente, o que fai que os seus rivais políticos alimenten este discurso de terceira volta e teñan esperanza de obter un Goberno alternativo. Aínda que corresponde ao xefe de Estado (o presidente) designar o primeiro ministro e avalar, a proposta deste último, ao resto de integrantes do gabinete, na práctica, non podería impor un primeiro ministro contrario á maioría lexislativa, xa que o artigo 49 da Constitución francesa precisa que o primeiro ministro debe ter a confianza do Parlamento da República. Por tanto, a Asemblea Nacional podería tombar de maneira practicamente inmediata unha candidatura que non considere afín. Nunca na historia da V República o pulso político ten chegado a este nivel, e que se poida dar esta situación inédita dependerá en gran medida do grao de colaboración que mostre o novo xefe de Goberno co reelixido presidente da República. Alianza da esquerda O partido A Francia Insumisa prepara encontros con organizacións e partidos políticos de esquerda, incluído o Partido Socialista, con vistas á confección dunha fronte común para as eleccións lexislativas de xuño. Mélenchon, equidistante entre "dous candidatos que queren prolongar as institucións actuais" O partido de Mélenchon mantivo xa contactos cos principais partidos ecoloxistas, comunistas e anticapitalistas. Esta cuarta feira ten prevista unha reunión co Partido Socialista para a que foi chave a aprobación dunha resolución no Consello Nacional deste partido que aprobou estabelecer diálogo coa Francia Insubmisa para unha coalición de esquerda. Le Pen tamén candidata Le Pen describiu o seu resultado nas presidenciais como "histórico" e anticipou o que veu chamar como "a gran batalla", en alusión ás parlamentarias. "O partido non terminou", declarou. A candidata da Agrupación Nacional dubida sobre a posibilidade de estabelecer unha fronte común co partido do ultradereitista Éric Zemmour. A cohabitación podería complicar o liderado de Macron Un primeiro ministro contrario á liña do Eliseo limitaría en gran medida a marxe de manobra política de Macron e mesmo podería promover leis ou decretos contrarios aos seus desexos. De feito, durante a última cohabitación, cando Jacques Chirac era presidente, este non puido impedir que saísen adiante medidas ás que era contrario como a semana laboral de 35 horas ou a cobertura de saúde universal. Porén, o poder do primeiro ministro é limitado, unha potencial xefatura do Goberno de Le Pen ou Mélenchon non podería modificar ao seu antollo a Constitución para introducir algunhas das medidas que prometeron en campaña, incluída a convocatoria de referendos. Macron, ademais, tería plena liberdade para cuestionar o labor do Goberno e desmarcarse del en cuestións potencialmente espiñentas, como a política internacional.


Summary: A RAG deu a coñecer os gañadores dos premios Contádenos o voso Día das Letras, que recoñeceu as iniciativas do CPI Virxe da Cela (Monfero), o CEIP Plurilingüe Anxo da Garda (A Coruña) e a EEI do Milladoiro (Ames). Adaptacións musicais, un xogo de cuarto de escape, un programa de radio ou unha análise do amor da autora polos cans, entre os traballos

A Real Academia Galega organizou por segundo ano o concurso Contádenos o voso Día das Letras, no que premia os traballos realizados polo alumnado dos distintos centros de ensino galegos sobre o autor ou autora homenaxeada no Día das Letras. Nesta nova edición participaron máis de 80 centros de toda Galicia, un 15 % máis que na anterior, e a RAG decidiu recoñecer as iniciativas realizadas sobre a figura de María Victoria Moreno polo CPI Virxe da Cela (Monfero), o CEIP Plurilingüe Anxo da Garda (A Coruña) e a EEI do Milladoiro (Ames). Os galardóns entregaranse en outubro na sede da RAG. O concurso desenvólvese ao abeiro do proxecto Primavera das Letras, a través do cal a RAG forncese á comunidade escolar de contidos lúdicos e didácticos arredor da figura protagonista do 17 maio desde unha perspectiva interdisciplinaria. A Academia creou o portal no que se enmarca este concurso en 2016, cando o homenaxeado foi Manuel María. Tanto os recursos dedicados ao poeta chairego como os centrados en Carlos Casares, protagonista das Letras Galegas de 2017, seguen estando accesibles na web de Primavera das Letras. O CPI Virxe da Cela (Monfero) participou no concurso realizando un programa de radio que aproveitou varios dos elementos típicos da comunicación radiofónica e no que debullou a obra e a figura da autora homenaxeada dunha maneira amena e didáctica. Así, o alumnado de primeiro e segundo de Primaria gravou un conto inspirado en personaxes das obras de María Victoria Moreno. E o de cuarto realizou un programa dedicado á autora con entrevistas a Eli Ríos, Monste Pena, Francisco Castro, Fran Alonso e Andrea Jamardo. Mentres, o CEIP Plurilingüe Anxo da Garda (A Coruña) presentou un amplo conxunto de traballos e iniciativas, realizados polo alumnado dos distintos cursos, que serviu para achegar os rapaces e rapazas deste centro coruñés á vida e á obra de María Victoria Moreno desde a literatura, a música ou o teatro. Entre os proxectos desenvolvidas polo nenos e nenas deste colexio atopamos un concurso de preguntas e respostas sobre a autora ("Quen sabe máis de Mª Victoria Moreno?"). Tamén gravaron unha adaptación musical dun poema de Elexías de luz que se acompaña da súa versión en lingua de signos. Igualmente, levaron a cabo unha versión dun dos populares xogos de cuarto de escape que incluía preguntas sobre María Victoria Moreno Así mesmo, achegáronse ata o centro de día de Eirís para ler fragmentos de obras da escritora para os anciáns e anciás que alí se atopaban. Finalmente, realizaron unha representación teatral sobre o Día das Letras e María Victoria Moreno que incluía unha entrevista ficticia á autora homenaxeada. Por último, na procura dun vínculo emocional entre os nenos e nenas de infantil, a EEI do Milladoiro realizou unha exposición sobre os "cachorros" de María Victoria Moreno, que buscaba reflectir o amor da autora polos canciños e mais polos seus alumnos e alumnas, aos que se refería con agarimo con este mesmo apelativo. A mostra valeuse de retratos, datos biográficos, fotografías e retrincos da vida da escritora; fragmentos e ilustracións das súas obras nas que aparecen canciños e textos e citas nas que lembra o seu labor como docente e o seu xeito de entender o ensino e de se relacionar cos mozos e mozas.


Summary: A Consellaría de Sanidade indica que a día de hoxe seguen infectadas 2.309 persoas, 48 menos que onte. No entanto, a comparativa dos datos revela que nas últimas 24 horas notificáronse 122 doentes.

A tendencia á baixa nos casos activos da Covid-19 no país parece consolidarse. Este domingo a Consellaría de Sanidade informou de 2.309 casos fronte aos 2.357 de onte, cando as estatísticas xa viñan de varios días nesa tendencia negativa. Segundo aclararon fontes do departamento que dirixe Julio García Comesaña, das persoas que seguen infectadas a maioría, até 867, están na área sanitaria da Coruña e Cee. A outra cifra máis elevada é a de Vigo, con 560 doentes. O resto das afectadas e afectados repártense entre as demarcacións de Compostela (233); Pontevedra (209); Lugo (162); Ferrol (146) e Ourense (132). Desta maneira catro das zonas notificaron números que se corresponden con reducións (A Coruña, Compostela, Ourense, Lugo e Ferrol) mentres que os casos activos ascenderon en Vigo e en Pontevedra, desde os 557 e os 206, respectivamente. Respecto do seguimento de todas as galegas e os galegos, 2.109 fan a corentena nas súas casas e reciben chamadas de control, mentres que outras 26 permanecen ingresadas nas Unidades de Coidados Intensivos (UCI) e 174 noutras unidades de hospitalización. É dicir, hai seis pacientes menos sendo atendidos nas UCI da rede de hospitais da Galiza pero houbo dous ingresos máis, en relación aos datos que a Xunta fornecía na mañá de onte. Cun ano de epidemia nas costas xa se realizaron 1.835.697 probas PCR. O cómputo de vítimas mantense en 2.332 despois de que na noite de onte e na mañá de hoxe non se comunicara ningún novo pasamento.


Summary: O cadro das Fases de Ascenso en www.copadacosta.com.

Arrincaron as Fases de Ascenso ás Ligas Galegas de base. Con bastante mala sorte, como vén sendo habitual nos últimos anos, nos que só o Dumbría conseguiu acceder ás ligas autonómicas. De feito, dos 6 representantes costeiros, foi o Dumbría, 2º da Liga Infantil, o único que acadou a vitoria na eliminatoria previa. Os de Huelvis venceron 2-3 ao Ordes, gracias aos goles de Sandro Toba (2), e Manu Arias; e agora métense en Oitavos (tendo que superar 3 eliminatorias), comezando polo Numancia.E a Oitavos tamén pasa o Cee, a pesar da derrota, como campión de grupo. Os de Rubén sufriron unha inmerecida derrota tamén na fase celebrada no Carral, e caía na tanda de penaltis ante o Cambre. O Cee caeu no Carral a penaltis En Cadetes, o campión, o Zas, non tivo opcións ante o Imperátor, e tócalle agora comezar a carreira polo ascenso dende Oitavos, comezanado polo Narón B. O mesmo terá que facer o campión xuvenil, Os MIúdos, que caía 2-0 ante o Calasanz B. Os muradáns empezan agora dende Oitavos, onde terá que superar nunha eliminatoria a doble partido ao Arzúa. Quedaron definiivamente eliminados os dous segundos das ligas xuvenil e cadete. O Fisterra xuvenil fixo un gran papel e mereceron máis ante o Oza Juvenil e tras empatar a 1 (o gol fisterrán do pichichi Isaac), caeron na tanda de penaltis.Pola súa banda, o Outes Cadete sufría unha derrota pola mínima ante o Cambre e queda apeado da loita polo ascenso.


Summary: Fernando Branco Parga, secretario de Enerxía da CIG, lembra que máis do 50% do recibo "depende do BOE" e lamenta que a ILP por unha tarifa eléctrica galega leve un ano parada no Parlamento. "O recibo da luz non ten lóxica social nin territorial", denuncia.

Fernando Branco Parga é experto en enerxía. Foi deputado do BNG e é secretario de Enerxía da Federación de Industria da CIG, un dos relatores da Iniciativa lexislativa popular (ILP) que hai un ano foi admitida no Parlamento e que leva, desde aquela, parada. - A luz non para de subir desde que comezou o ano e o debate sobre como se conforma o prezo da electricidade volve a primeiro plano, así como unha pegunta simple: pódense adoptar medidas xa para frear esta situación? "A carga fiscal no recibo representa o 27%, moi por riba dos outros estados europeos. No Reino Unido, por exemplo, é un 5%" - O sistema regulatorio é un pouco complexo para quen non estea familiarizado. Mais o que si pode facer desde xa o goberno é actuar sobre a carga fiscal que ten o recibo da luz, e que entre IVE e imposto especial, aprobado en 1997 para a minaría de carbón, supón case o 27%. Unha porcentaxe moito máis alta que a que hai noutros estados de Europa, como Reino Unido, onde é un 5% ou Italia, onde é un 10%. Un 27% de carga fiscal para un produto que é de primeira necesidade! Mais aí o goberno non está interesado en actuar, é unha importante vía de recadación. Ademais habería que modificar a fixación de criterios no mercado eléctrico, no 'pool'. Non é lóxico que a enerxía máis cara é a que dea o prezo para o resto. - Entón o recibo da luz é, por dicilo así, unha cuestión política máis que técnica... É unha cuestión política envolta de termos técnicos, o que fai difícil entendelo para quen non estea familiarizado. Máis do 50% do recibo é política, depende do Boletín oficial do estado (BOE). "Sportamos os custos de producir enerxía, somos excedentarios na súa transformación mais non podemos beneficiarnos" - Afirmas que o recibo da luz non ten ningunha lóxica, nin social nin territorial Hai que ter en conta unha cuestión: máis do 50% do recibo decídeo o goberno, son as peaxes. Aí van cuestións como, por exemplo, as axudas extrapeninsualres, que é duns 1.800 millóns de euros anuais, ou as subvencións encubertas a grandes industrias (uns 600 millóns de euros). Mais no recibo hai máis conceptos, como a moratoria nuclear, que acabou o ano pasado: durante estes anos pagamos por ela 5.700 millóns de euros. Ou as primas de capacidade a determinadas enerxías. E tamén está o déficit tarifario, que nos sae neste ano en 2.600 millóns de euros. Hai moitas destas cuestións que non teñen lóxica, máis aínda se o miramos desde Galiza, onde nos toca ser solidarios con todos. Somos execentarios na transformación de enerxía, deficitarios en materias primas. Ano tras ano por volta dun 40% da nosa enerxía vai para fóra. Producir enerxía non é unha actividade neutra, ten custos sobre o territorio, custos sociais (encoros, muiños,...) Nós soportamos eses custos e non nos beneficiamos en nada. - Hai un ano a ILP sobre unha tarifa eléctrica galega era admitida no Parlamento. Desde aquela, non se soubo máis... O que fixeron foi parala. Após se admitir falouse dunha comisión de expertos para que se pronunciasen a respecto dela, unha comisión que nunca se fixo para ningunha outra ILP. E aí ficou. - O constante incremento da luz nestas semanas non só afecta as familias, tamén ten pegada na economía, nomeadamente na industria.. - Xa que temos capacidade de producir enerxía e soportamos os custos que iso ten, fagamos diso unha vantaxe competitiva pata as nosas empresas e industrias. Os vascos ben que pactaron unha tarifa para a súa industria e o goberno español acabou aceptándoa. Con ela, a industria vasca paga 50 millóns de euros menos ao ano. Iso de que ten que haber unha tarifa única para todo o estado é un discurso interesado, claro. Non é así noutros estados, como Reino Unido ou Alemaña. O que pasa é que no estado hai territorios moi deficitarios en enerxía, nomeadamente Madrid. E iso non lles convén.


Summary: Existen amplas comarcas da historia do territorio hoxe denominado Galiza aínda por percorrer. Por unha delas adentrouse o investigador Martín Fernández Calo: a historia política da Gallaecia. Estado, poder e estruturas políticas na Gallaecia. Séculos II a.C. - VIII d.C. (Blukk, 2019) é o libro que recolle os seus achados e conclusións.

"A historia política non é unha disciplina moi traballada no que respecta á Idade Antiga", explica Fernández Calo a Sermos Galiza. Na ausencia ou escaseza de fontes escritas reside a maior das dificultades. Só no século II antes de Cristo cando aparecen os primeiros documentos. "Como non hai tanto, é factíbel empregalos todos. A maiores, o meu traballo tamén sintetiza a bibliografía existente", engade. A pescuda do historiador, na actualidade doutorando pola Universidade de Santiago de Compostela, comeza con papeis literarios e mesmo relacionados con mitoloxía. Andados os séculos, as mencións fanse máis específicas. Fernández Calo sitúaas na época Imperial, a partir do I a.C. Xusto nese tempo escríbense as crónicas pioneiras, entre as que el salienta a de Idácio de Chaves (390-469), bispo da cidade hoxe portuguesa e autor do Cronicón, redactado á caída do Imperio. Con estes e algúns outros materiais -sinala por caso as actas conciliares eclesiásticas-, traza unha historia da institucionalización primitiva na Gallaecia. "O certo é que a nivel político non ten moito miolo", admite, de xeito paradoxal, "e o único período da Gallaecia como suxeito político autónomo é o suevo. Porén, resulta interesante coñecer a evolución dende que empeza a haber fontes escritas até a conquista islámica". O albor do feudalismoMais o traballo de Fernández Calo, en orixe destinado á súa tese de licenciatura, si o levou a algunhas descubertas "relativas", que agora investiga máis a fondo: "O desenvolvemento moi autónomo dos poderes locais fronte ao poder imperial global sobre a Gallaecia". "Este é o tema máis interesante", considera, antes de resumilo apurada pero substanciosamente. "Antes da chegada dos romanos, existe unha organización tribal sen estruturas civís", relata. Coa subida ao poder do emperador Vespasiano na segunda metade do século I, "moitas comunidades galaicas constitúen unha especie de municipios, cidades Estado mediatizadas polo Imperio romano". Ao tempo, desenvólvese a propiedade privada da terra e xorden as vilas romanas, explotacións agrarias que "conforman a base do feudalismo, unha economía señorial". É o inicio da fin dos municipios, cuxa influencia se reduce: "O poder é menos civil e máis patrimonial". O paso ao feudalismo quedaba franqueado. Estado, poder e estruturas políticas na Gallaecia ofrece ademais dez mapas que amosan a evolución territorial da provincia romana. "Basicamente hai continuidade, mantense", anota Fernández Calo. O libro, de 392 páxinas e 11 capítulos, presentouse este mes de xuño na Gentalha do Pichel de Compostela e está á venda no web do editorial (www.blukk.com). Nota: a cuberta do libro e unha foto do seu autor, o historiador Martín Fernández Calo.


Summary: Adega, Greenpeace, Verdegaia, SLG ou ContraMINAcción, entre os máis de trinta colectivos e organizacións, asinan unha "alerta ambiental": "Os proxectos que se inclúen na orde da Xunta son vertedoiros, plantas de xestión de residuos, proxectos de parques eólicos e subsestacións eléctricas, liñas de alta tensión, factorías que emiten gases de efecto invernadoiro, etc", explican.

Máis dunha trintena de organizacións e colectivos subscrenen unha "alerta ambiental" coa que queren advertir e chamar a atención da cidadanía galega sobre as intencións da Xunta de "aprobar mil proxectos industriais controvertidos". A través dun manifesto, estes colectivos refírense ao Consello da Xunta do padado 30 de abril: "Aprobou reactivar a tramitación administrativa en materia de avaliación ambiental de 975 proxectos que estaban paralizados polo Estado de alarma". Dese Consello, proseguen, sae unha orde que se publica no DOG deste 4 de maio, "para que comecen a correr os prazos de exposición pública destes proxectos industriais de grande impacto". Un proceso que se está a facer cando a poboación está confinada , inciden, Son proxectos "especialmente sensíbeis e controvertidos" que xeran "un gran rexeitamento social polo seu grande impacto ambiental, pero tamén social e económico". "Os proxectos que se inclúen na Orde son vertedoiros, plantas de xestión de residuos, proxectos de parques eólicos e subsestacións eléctricas, liñas de alta tensión, factorías que emiten gases de efecto invernadoiro, etc", explican. Son proxectos "especialmente sensíbeis e controvertidos" que xeran "un gran rexeitamento social polo seu grande impacto ambiental, pero tamén social e económico". Intereses Afirman que tras estes proxectos están "medianas e grandes empresas (moitas veces foráneas) que pretenden facer un gran negocio cos recursos da nosa terra e que actúan únicamente en beneficio propio sen ter en conta as persoas e as contornas afectadas." As asociacións e colectivos que apoian esta "alerta ambiental" indican que o Real Decreto 463/2020, do 14 de marzo do 20203, polo que foi declarado o Estado de alarma, "estableceu con carácter xeral a suspensión dos termos e dos prazos para a tramitación dos procedementos das entidades do sector público. Só contempla, como forma excepcional, que se poidan acordar, mediante resolución motivada, a continuación daqueles trámites que sexan indispensables para a protección do interese xeral ou para o funcionamento básico dos servizos". Afirman que tras estes proxectos están "medianas e grandes empresas (moitas veces foráneas) que pretenden facer un gran negocio cos recursos da nosa terra Da mesma maneira, o Estado de alarma "impide que cidadanía galega poidamos reunirnos, organizar asambleas, actos informativos, debater en grupos grandes físicos, movernos con total liberdade dentro do territorio...". "Extrema gravidade" Cualifican de "gravidade extrema" que a Xunta decida continuar coas tramitacións destes proxectos "que comprometen a nosa saúde, o noso medio e a nosa economía en pleno Estado de alarma, limitando a resposta cidadá lexítima e facilitándolle os trámites a estas empresas privadas". Baixo estes elementos, conclúen, "non é admisíbel que se reactiven as tramitacións, pois non terían todas as garantías previstas na lexislación". Por iso reclaman que, atendendo ao Estado de alarma, "se paralice de inmediato o efecto da Orde ditada pola Xunta, até que non recobremos a total normalidade social".


Non rematara Pedro Sánchez de anunciar a intención do seu goberno de subir o Salario Mínimo Interprofesional (SMI) aos 900 euros a partir de xaneiro do 2019 (actualmente está nos 736 euros polo que de levarse a cabo suporá a maior suba de sempre) cando a dereita política e social, así como os seus altofalantes que son maioría, saíron en tromba a criticar esta medida. Entre as razóns apuntadas polos críticos, os de sempre, están aquelas que van na dirección de que esta medida freará a alza do resto dos salarios, destruirá emprego e disparará o desemprego, especialmente, entre a xente moza.Non resultan sorprendentes estas reaccións coñecendo o pensar e sentir das forzas políticas e sociais que se opoñen a esta medida. Pero vaiamos as evidencias e comprobemos, dada a súa relevancia, que hai de certo nesa afirmación dunha relación directa entre Salario Mínimo Interprofesional e desemprego: maior salario, maior desemprego. Analicemos, por caso, a situación nos estados da Unión Europea.Segundo información contrastada (https://datosmacro.expansion.com/smi) non todos os estados europeos contan con un SMI habendo ademais importantes diferenzas entre estes. Compre sinalar, por caso, que os estados escandinavos (Suecia, Finlandia e Dinamarca) non teñen un SMI e o mesmo sucede con Austria, Italia e Chipre. Quen si o teñen son por un lado Alamana (1.498 euros), Francia (1.498,5), Gran Bretaña (1.297), Holanda (1.578), Bélxica (1.562,6), Luxemburgo (1.998,8) e Irlanda (1.614) ademais de Portugal (676,7 euros), Malta (735), Eslovenia (805) e Grecia (683,8). Como podemos ver hai enormes diferenzas no importe entre os estados do sur (Portugal, España, Grecia, Malta, Eslovenia) e os do centro (Francia, Alamana, Países Baixos) a prol de estes últimos que mais que duplican o importe medio daqueles. Aínda que a partir do ano 2019 o SMI en España ascenda aos 900 euros seguirá estando moi por baixo da media dos estados europeos mais próximos. Claro está que, para os negativos, é un importe claramente superior a media nos estados europeos do Leste (Hungría, Chequia, Eslovaquia, Polonia, Bulgaria, Rumania….) onde non chega aos 500 euros. Non estaría de mais lembrarlles que tal SMI estará por baixo do 56% da mediana salarial en España e do 62% da mediana salarial galega.Vexamos agora como está o desemprego xuvenil en cada un destes estados. Recollendo datos subministrados polas oficinas da Unión Europea (http://es.statista.com) atopamos o seguinte: 1. Os estados europeos que contan cun SMI mais elevado non son, de ningures, os que teñen maior desemprego xuvenil (Alemaña: 6,4%, Francia: 21,8%, Gran Bretaña: 11,8%, Holanda: 7,4%, Bélxica: 17%, Luxemburgo 14%, Irlanda: 13,5%). Nembargante os estados europeos cun SMI inferior si están entre os que teñen un mais elevado desemprego xuvenil (España: 36%, Portugal: 21,5%, Grecia: 42%) coa notable excepción de Eslovenia (9,9%). Compre tamén sinalar como particularidade que entre os estados europeos que no teñen un SMI establecido a situación é dispar: por un lado está Italia que ten un moi elevado desemprego xuvenil (32,5%) e por outro estados con menor desemprego xuvenil como por caso os escandinavos (Finlandia: 18,1%, Suecia: 16,6%, Dinamarca: 9,7%) e Austria (9,35) quen se ben non teñen un SMI oficial si gozan de elevados salarios vía negociación colectiva,As evidencias empíricas non parecen dar a razón aos agoireiros: non hai, de ningures, base científica que demostre que se da unha relación directa entre SMI alto e desemprego xuvenil elevado. As razóns, loxicamente, son outras. Incluso mais ben parecera que a relación é inversa: un SMI decente ("living wage") contribúe en grande medida a uns niveis de desemprego e pobreza baixos. Unha vez mais a dereita española, e galega, quedan en evidencia: non son os salarios elevados a causa principal do elevado desemprego en España e Galicia. As causas son outras como xa sinalamos no seu día.Si, por caso, analizamos o sucedido en España, e en Galicia nas derradeiras dúas décadas nas que primeiro houbo unha fase expansiva (2000-2008) que logo dou paso a grande recesión (2008-2015) veremos como son outras as variables que inciden no desemprego xuvenil que, de ningures, teñen que ver co SMI. Variables que si teñen que ver coa marcha global da economía e que confirman as teses contrarias as da ortodoxia neoliberal: os períodos con baixo desemprego xuvenil coinciden coas fases expansivas da economía na que medran os salarios reais e, xa que logo, o salario mínimo. Polo contrario nas fases recesivas disparase o desemprego xuvenil ao tempo que o salario mínimo permanece practicamente estancado cando non diminúe.Evidencias que sinalan que o emprego/desemprego xuvenil está mais directamente relacionado co nivel da demanda global: si cae a demanda cae a actividade e medra o desemprego xuvenil. Trátase, xa que logo, de incentivar a demanda mediante políticas expansivas que estimulen a produción e, xa que logo a demanda global de traballo.Para que esta chegue a poboación moza non hai que abaratar os custos laborais e baixalos salarios senón mellorar tanto a cualificación profesional, que debe vincularse a actividade produtiva, como os incentivos que favorezan a incorporación dos/as mozos/as ao mercado laboral.Solucións que nada teñen que ver con políticas de escravización dos/as traballadores/as mozos/as que xa están cobrando, os/as que teñen emprego, por baixo do SMI: segundo fontes sindicais o salario medio dos/as mozos/as galegos/as (34,5% de desemprego) rolda actualmente os 500 euros mensuais.


Summary: Éde festexar que Nicolas Cage teña que aceptar todo tipo de papeis en todo tipo de filmes –segundo din, por problemas económicos– xa que, de cando en vez, coincide nun filme destacábel onde poder despregar toda a súa forza interpretativa.

Nos últimos anos o xénero do terror semella ser o seu punto forte con achegas tan interesantes e potentes como Mom and Dad ou Mandy. De feito, os produtores desta última (entre os que figura Elijah Wood) volven contar co sobriño de Coppola para a enésima adaptación do relato de ciencia-ficción homónimo de H.P. Lovecraft que, ademais, logra recuperar a Richard Stanley, cineasta moi activo na década dos 90, pero apartado do xénero desde 1996, cando codirixiu A illa do Dr. Moreau xunto a John Frankenheimer. Color out of space / 2019 / Portugal-Malaisia-EUA / Richard Stanley /111 minutos O guión, escrito por Scarlett Amaris e o propio Stanley, sitúa unha parella de mediana idade que se traslada a vivir ao campo cos seus tres fillos, dous adolescentes e un cativo. Sen tempo aínda para adaptarse aos cambios que supón vivir no medio da nada, un pequeno meteorito cae preto da casa. Non imaxinan que no interior transporta unha estraña forma de vida que afectará, e moito, ao contexto até converter o lugar nun auténtico pesadelo. Unha achega de ciencia-ficción/terror con ecos de grandes filmes como Invasores de Marte (William C. Menzies, 1953), A cousa (John Carpenter, 1982), Society (Brian Yuzna, 1989), Aniquilación (Alex Garland, 2018) ou O resplandor (Stanley Kubrick, 1980). Para facer máis auga na boca, conta cun ton dos 80 no narrativo (que non nostálxico) así como un acabado visual no que predominan os efectos visuais tradicionais fronte ao CGI, que habelo haino, pero a breve homenaxe ao gran Ray Harryhausen é ouro puro. Malia haber algunhas notas de humor e autoparodia (a conto, sobre todo, de Nicolas Cage e o seu peiteado), o filme é netamente dramático e serio na presentación e construción das personaxes como antesala para ir creando unha atmosfera que se vai facendo máis e máis terrorífica a medida que avanza a trama. Faino sen présa. Aos poucos. Sen precipitarse. Evitando por completo caer nos manidos sustos musicais ou clixés. Un terror en estado puro e sen estridencias que vai impregnándoo todo até xear o sangue, para o cal debemos agardar até o último cuarto do filme para poder gozalo (ou sufrilo) en todo o seu esplendor. Unha película altamente recomendábel, non tanto para quen siga os pasos de Nicolas Cage, mais si para amantes do xénero que gosten de non ser tratados como parvos aos que hai que explicar todo.


Summary: As transferencias, a ollos do presidente da Xunta, Alberto Núñez Feixoo, non son prioritarias. Sinala que a "inmensa maioría" das transferencias que recolle a constitución "xa están feitas", cando a realidade amosa o contrario. Galiza segue sen contar con competencias en tráfico ou seguridade marítima, entre outras.

Si e non. En función do día o presidente da Xunta, Alberto Núñez Feixoo, muda o discurso ao redor da transferencia de competencias. Na mañá desta terza feira, nunha entrevista concedida a Antena 3, Feixoo apostou en frear os traspasos ás comunidades autónomas. E é que considera que non son "prioritarias" nun contexto, dixo, marcado pola situación a respecto de Catalunya. Ademais, Feixoo sinalou que "a inmensa maioría" das transferencias que recolle a constitución "xa están feitas". Mais non é así. Galiza segue sen contar coas transferencias de tráfico, do salvamento marítimo ou da seguridade cidadá. Tamén fica sen traspasar a AP-9, unha infraestrutura chave na Galiza e sobre a que o PP mantivo distintas posicións. As ansias do presidente da Xunta pola transferencia da autoestrada adoitan ser inversamente proporcionais ao poder que o seu partido teña en Madrid. As declaracións de Feixoo a respecto das transferencias chegan despois de acusar o Goberno de Pedro Sánchez de "atacar o autogoberno galego" e un día após de dar a coñecer o PP o seu programa electoral, en que destaca a aposta na recentralización. A proposta programática do PP recolle "unha moratoria que paralizará a cesión de novas transferencias ás comunidades autónomas". Sinala ademais que estabelecerá "os cauces necesarios" para que as comunidades que o desexen "encomenden á Administración do Estado o exercicio daquelas competencias que poidan ser administradas de maneira máis eficaz desde o Goberno da nación". Hoxe si, mañá non O cambio de criterio de Feixoo a respecto das competencias evidénciase no feito de que o seu partido permitiu, a través da abstención, no mes de febreiro o inicio da tramitación da lei para a transferencia das competencias de tráfico e seguridade viaria desde o Estado a Galiza (competencia da que xa dispoñen Euskadi, Nafarroa ou Catalunya), a iniciativa do PSdeG. Ademais, en xaneiro, o PP aprobaba unha proposición non de lei do BNG que, en esencia, demandaba igualar o grao de autogoberno galego ao que desfrutan Euskadi e Catalunya. Feixoo trataba así de marcar distancias co perfil anti-autonomista de Casado. O presidente das cero transferencias Feixoo é o presidente das cero transferencias. Con Feixoo á fronte da Xunta non houbo ningunha nova competencia. Fica ben lonxe o escenario actual daquel de 2009 en que PP, PSdeG e BNG acordaban relanzar a axenda de 70 competencias que catro anos antes -co goberno bipartito- comezaba a negociar a Xunta co Estado. Polas cero transferencias nos seus distintos mandatos, a oposición cargou nos últimos días contra Feixoo. Fíxoo cando se deu a coñecer a transferencia da xestión da AP-68 ao Goberno vasco.


Summary: Esta fin de semana o Consello Nacional ratificará as candidaturas, paritarias en xénero e marcadas pola forte presenza municipal, de movementos sociais e o sindicalismo. Das catro cabezas de lista do BNG, Tereixa Paz e Carlos Aymerich repetirán escano no Parlamento Galego.

O proceso de designación das candidaturas do Bloque Nacionalista Galego aos comicios do vindeiro 21 de outubro está a piques de finalizar. Concluirá coa ratificación do Consello Nacional que terá lugar previsibelmente esta fin de semana, logo da celebración de asembleas comarcais nas que se someteu a votación de toda a militancia a proposta de candidaturas, que a Executiva Nacional elaborou recollendo os nomes achegados previamente polas mesmas asembleas.A respecto das candidaturas provinciais, alén de que a da Coruña será encabezada por Francisco Jorquera Caselas, en tanto que candidato á Presidencia da Xunta, xa se coñecen os nomes das restantes cabezas. @s xa deputad@s Carlos Aymerich e Tereixa Paz serán os números un da candidatura nacionalista por Pontevedra e Ourense respectivamente. Cosme Pombo serao por Lugo.A elaboración das candidaturas decorreu sen sobresaltos e nun tono marcado por amplos consensos. Así mesmo, estas reflicten a pluralidade da fronte nacionalista, síntoma claro da actual cohesión interna da fronte. Forte presenza municipal, dos movementos sociais e sindicalismo A presenza de representantes municipais é moi significativa, sendo elevado o número de portavoces municipais e concelleir@s --as alcaldías son incompatíbeis-- que integran as candidaturas. Por outra banda é destacábel a forte presenza de persoas ligadas aos movementos sociais e ao sindicalismo nacionalista. Deste xeito incorpóranse na candidatura referencias aos principais procesos mobilizadores (servizos públicos, normalización lingüística, transporte ou ambientalismo) e a loita sindical, en coherencia co actuación desenvolvida polo BNG de clara implicación nestes. Paridade de xénero Na proposta de candidaturas, elaboradas en base ao formato cremalleira (no que se garante que ambos xéneros vaian intercalados), respectouse o principio de paridade de xénero. En todas as provincia hai máis dun 45% de candidatas, agás en Ourense --a candidatura máis reducida-- cun 43%. No caso de Pontevedra a paridade é completa habendo igual número de candidatas e candidatos.Exceptuando ao candidato á Presidencia da Xunta, cabeza por Coruña, hai tantas mulleres como homes nos postos de cabeza. Con todo, a fronte nacionalista garantiu unha maior presenza de candidatas nos tramos de saída cuxo número un recaeu nun home. Así os segundos e terceiros postos de A Coruña, Pontevedra e Lugo serán ocupados por mulleres. Referentes de peso pechando as candidaturas O BNG apostou por referencias de peso para os peches das súas candidaturas, unha posición de grande simbolismo. Así, os últimos postos da candidatura da Coruña estarán ocupados pola xornalista Tereixa Navaza e o histórico dirixente nacionalista, Camilo Nogueira.Bieito Lobeira, un dos deputados máis activos e valorados, e o máis veterano (desde 1995), do actual grupo parlamentar, pechará a candidatura de Pontevedra, dado que xa cumpriu o período máximo que se permite no BNG (tres lexislaturas, desde que se aprobara a restrición).Alfredo Suárez Canal fará o propio por Ourense, poñendo fin a unha dilatada bagaxe parlamentaria, que enceta en 1993 --logo de ser concelleiro en Allariz-- e apenas interrompida na etapa na que foi Conselleiro de Medio Rural no goberno bipartito. Suárez Canal, abandona a primeira liña da política institucional galega por vontade propia, convertido pola súa traxectoria nunha referencia do nacionalismo galego no que milita desde moi novo.O Tenente de Alcalde de Lugo, Antón Bao, será o encargado de pechar a candidatura da súa provincia.Asemade, xunto a Lobeira e Suárez Canal, tampouco optarán a revalidar escano Carme da Silva (Pontevedra), Manuel Parga (Lugo) e Henrique Vieitez (Vigo). A Coruña Os dez primeiros postos da candidatura por Coruña complétana a actual portavoz do grupo parlamentar, Ana Pontón, a viceportavoz, Ana Luísa Bouza, o deputado Fernando Branco, Belén Lendoiro (concelleira en Carballo), Dores Torrado (concelleira en Boiro), Xoán Xesús Carril (responsábel local de Arzúa), Ánxela Franco (portavoz municipal en Porto do Son e responsábel comarcal de Muros-Noia), Manuel Polo (concelleiro en Fene), Modesto Fraga (responsábel comarcal da Costa da Morte e portavoz municipal en Fisterra). Pontevedra A deputada Carme Adán (Vigo) e a Secretaria de Organización do BNG, Montse Prado, acompañarán a Aymerich na candidatura por Pontevedra no segundo e terceiro posto. Xunto a elas, Luís Bará (concelleiro en Pontevedra), Daniel Rodas (concelleiro en Moaña), Marta Dacosta (sindicalista, Gondomar), Pedro Pereira (Responsábel Comarcal do Condado), Mar Vila (portavoz municipal en Dozón e integrante da plataforma contra a incineradora do Irixo), Xosé Manuel Méndez (responsábel comarcal do Baixo Miño) e a morracense Iria Aboi, actual Secretaria Xeral de Galiza Nova, organización xuvenil do Bloque. Ourense O profesor universitario Xosé Manuel Cid e a Responsábel Comarcal Allariz-A Limia, irá tras Tereixa Paz. Por Ourense integran tamén a candidatura nacionalista Xosé Rodríguez (Cartelle, membro do Consello Comarcal), Iolanda Rodríguez (O Ribeiro, mestra), Secundino Fernández (portavoz municipal de Viana do Bolo), Xaquín Pérez (portavoz municipal na Rúa), Belén Martínez (sindicalista de Ourense), Ramiro Rodríguez (portavoz municipal en Xinzo da Limia) e Xosé Dobarro (O Carballiño, médico). Lugo Por Lugo continuará a deputada Isabel Sánchez (Monforte), segundo posto na lista. O número tres recaerá en Ana Ermida, portavoz municipal en Barreiros e militante de Galiza Nova, seguida dos sindicalistas Antonio Niño (Lugo) e Xosé Paleo (Foz), Inés Novo (concelleira en Vilalba), Francisco Villanueva (Lugo), Cristina Ferreiro (integrante da Plataforma SOS Sanidade Pública), Xabier Campos (concelleiro en Ribadeo) e Mar Pérez (profesora da USC).


Summary: A Mesa pola Normalización Lingüística reúnese cos grupos parlamentares do PSdG, En Marea e o BNG.

A Mesa pola Normalización Lingüística reuniuse cos grupos parlamentares do PSdG, En Marea e o BNG para falar dos diferentes puntos que recolle o Plan Xeral de Normalización da Lingua Galega (PXNLG). A intención da Mesa nestas xuntanzas é poñer en evidencia "o incumprimento sistemático das accións favorábeis á lingua acordadas polo propio Parlamento", como o mencionado plan ou tratados internacionais como a Carta Europea de Linguas minorizadas. "Reverter o proceso de desgaleguización provocado pola exclusión do galego de todos os ámbitos é posíbel se existir vontade", mantén a organización. A Mesa salienta que todos os partidos da oposición mostraron o seu apoio á proposta e ratificaron a súa adhesión á Declaración de Unidade a prol da Lingua Galega promovida pola Mesa e que incluía tanto o PXNLG como a Carta Europea ou a Declaración Universal de Dereitos Lingüísticos. "Os representante dos grupos parlamentares comprometéronse a facer seguimento dos diferentes acordos en relación ao galego para garantir a súa aplicación por parte do goberno galego".


Summary: As 'Brigadas deseucaliptizadoras' defínense como unha iniciativa de voluntariado ambiental para recuperar a biodiversidade e combater a eucaliptización de Galiza. A primeira destas brigadas, a da comarca do Barbanza, vai lanzarse públicamente o vindeiro 21. Falamos con Joam Evans, da comunidade de Froxán, de onde saíu a idea para este proxecto que aposta na implicación social para pular pola recuperación da biodiversidade dos montes do país. "Hai un movemento social que está disposto a implicarse para transformar o monte galego".

-Como xorde a idea de poñer en andamento unha proposta como a destas brigadas? -En Froxán [Lousame, cunha comunidade de montes activa e implicada en erradicar o eucalipto e recuperar a biodiversidade dos montes] temos una idea do que queremos facer co monte e temos claro que o eucalipto non pinta nada. O ano pasado comezamos a facer rogas e albarocas ambientais… -Que vén sendo como traballo comunitario, non é? -Basicamente é iso. Persoas voluntarias acudiron a Froxán para quitar o eucalipto e outras especies invasoras. Foi unha experiencia moi positiva, con xente vindo de moitos sitios distintos para axudar. Pensamos entón por que iso non podía facerse tamén noutros lugares. De aí saíu a idea das brigadas. Nas actividades que facemos en Froxán había xente de Verdegaia Ribeira e formulámoslle a eles esta proposta, asumindo darlle cobertura e responsabilidade ao proxecto. E este 21 de abril vaise lanzar publicamente. -En Froxán. -As brigadas son basicamente un formato, a idea é que se faga con entidades locais e xente por todo o país. Teñen un factor de custodia do territorio, propietarios de terreos que queren que os seus terreos con eucalipto ou outras especies invasoras pasen a ser outra cousa, que queiran esa transformación. Ten que haber algún tipo de compromiso de que iso se manteña no tempo. As brigadas tamén teñen o factor do voluntariado: hai moita xente con vontade de vir ao monte, nós vímolo en Froxán, moita xente con vontade de colaborar, de non ficar sempre nas queixas porque a Xunta non fai nada… Hai moita xente con vontade de vir ao monte, nós vímolo en Froxán, xente con vontade de colaborar, de non ficar nas queixas porque non se fai nada… -O 21 presentarase a primeira brigada, cales serán os primeiros pasos? Remarcades a importancia da descentralización… -Este proxecto, ao que Verdegaia lle dá cobertura, é un proxecto que quer ser descentralizado. As brigadas van ser comarcais, o 21 preséntase a primeira que é a Brigada do Barbanza. A idea é que desde distintos colectivos de diferentes partes do país se impulsen as súas brigadas. Desde que no Sermos publicastes a noticia [5 de abril] xa se puxeron en contacto connosco desde tres lugares interesándose pola iniciativa: do Condado, de Pontevedra e do Ribeiro. Tamén van máis de 30 persoas apontadas como brigadistas desde diferentes partes de Galiza. A idea é que a xente se vaia organizando ela mesma, que as brigadas vaian xurdindo e vaian tendo vida propia e actuando… -A actuación sería naqueles terreos que a xente pon a dispor do proxecto… -A casuística pode ser aquí moi diversa. Por exemplo, se hai terreos con eucaliptos de 20 anos, non van ir voluntarios a tombar eucaliptos de 40 centímetros de diámetro. Aí haberá que chegar a un acordo cun madeireiro que o retire e que non se dane as especies autóctonas que poida haber. Se desa madeira vai saír un beneficio económico, pídese que parte del vaia para compensar, comprando maquinaria para as tarefas das brigadas, especies frondosas para plantar… Pode haber casos de moi diverso tipo. Agora mesmo a situación é outra, actuando en terreos que arderon e onde o traballo é triturar as masas espontáneas de eucalipto que están a medrar neles. En todos os casos ten que haber un compromiso a longo prazo, quer verbal quer escrito para recuperar o bosque autóctono, acordos de custodia, ou outros. Que isto o tiña que facer a propia administración? Claro que si mais iso non está a pasar, non si?, por iso o fai a xente -O motor das brigadas é a idea de que é posíbel outro monte galego.. -Aínda que Ence e o sector a favor do eucalipto se empeñen no contrario, existe un amplo consenso no ámbito científico de que é unha especie cun impacto negativo: sexa na biodiversidade, sexa na responsabilidade nos incendios, sexa en moitas outras cousas. Valorar se o eucalipto é máis ou menos rendábel economicamente non pode ser o criterio único, con ese mesmo criterio tamén poderiamos encher Galiza de centrais nucleares. Todos os anos, cando chegan os incendios, laiámonos: a Xunta ten que facer tal, as comunidades teñen que facer cal, hai que aplicar a Lei de Montes… e a realidade é que na Xunta non hai vontade. Pois en vez de queixarnos tanto, e sen esquecer as responsabilidades de cada quen, e a Xunta tenas, apostamos en cambiar o monte, facendo. Esta é a idea de fondo. Deixar de laiarnos tanto e actuar. Hai un movemento social que en está disposto a facer, a implicarse en diversas frontes para transformar o monte galego. -Unha iniciativa da propia comunidade, que decide facer fronte a un problema ante o cal entende que a administración non actúa ou inclusive que ten responsabilidade no propio problema. -Somos conscientes de que o impacto das brigadas vai ser pequeno, claro, hai en Galiza 700.000 hectáreas con especies invasoras: eucalipto e outras. Mais naqueles sitios onde actúen as brigadas estarase a demostrar que se pode facer e estase a mobilizar xente que ao mellor non teñen relación directa co monte e que estás a sensibilizar, a transformar esa vontade e sensibilidade inicial, a preguntarse que está a pasar no monte. Que isto o tiña que facer a propia administración? Claro que si, mais iso non está a pasar, non si?, por iso o fai a xente.


Summary: O Foro do Camiño Primitivo denuncia a "urbanización da calzada antiga, agora en parte sepultada con cemento", que supón "a destrución da identidade" desa vía.

O Foro do Camiño Primitivo - conformado por 30 organizacións defensoras dos Camiños de Santiago - denuncia perante o Comité Nacional Español do Consello Internacional de Monumentos e Sitios Histórico-Artístico "a destrución completa da identidade tradicional e do valor patrimonial da Vía primitiva entre os lugares de Vilardongo e Pedrafitelas, no municipio de Fonsagrada". O Foro afirma que a "agresividade destas obras no Camiño Primitivo" afectan un longo tramo de vía histórica. Para facer as obras, explican, mesmas foi utilizado todo tipo de maquinaria pesada, procedéndose á urbanización da calzada antiga, agora en parte sepultada con cemento, así como ao nivelado da rasante do terreo, uniformización de todo o itinerario, realización denovos perfilados, cimentación de sumidoiros, recheo con grosas capas de xabres, gravas e outros materiais". Isto supón para o Foro "de facto a construción dun novo Camiño de Santiago no século XXI, urbanizado seguindo as pautas estándar de calquera outra vía moderna ou pista forestal, apta para todo tipo de tránsito e práctica comercial ou deportiva". Unha actuación que implica "a perda irremisible da súa memoria inmaterial asociada á vía milenaria tradicional recoñecida pola UNESCO como patrimonio mundial". Enmarcan esta actuación noutras desenvolvidas nos Camiñoss Norte e Primitivo de Santiago -"realizadas pola Axencia Galega de Turismo" e que "alteraron" de forma "irreparábel" estes treitos, "seguindo a tónica habitual destas actuacións nos dous últimos anos".


Summary: O impacto do coronavirus estará entre os 3.500 e os 4.600 millóns de euros.

O Foro Económico da Galiza prevé un afundimento da economía galega entre 5,6% e 7,4% do Produto Interior Bruto (PIB) debido ao impacto do estado de alarma debido ao coronavirus. Nun informe difundidoesta cuarta feira, o Foro Económico establece o impacto do confinamento entre 3.500 e 4.600 millóns de euros. Este arco varía segundo o tempo que dure o estado de alarma. E é que se o estado de alarma remata o 26 de abril - seis semanas - suporá unha perda de 5,6% do PIB, mentres que se se prolonga oito semanas até mediados de maio esa caída pode chegar ao 7,4%. . Nun escenario optimista, o Foro Económico calcula que é posíbel que as perdas poidan xerar un "efecto rebote" debido ao "embalsamento" das decisións de gasto nos próximos meses, sempre que a crise se resolva con rapidez e éxito, co descubrimento de tratamentos eficaces ata que se dispoña dunha vacina. Así, producirase a ansiada curva en forma de V. Porén, o Foro advirte que a persistencia de medidas de control nos próximos meses e restricións á mobilidade "poden xerar unha distorsión aínda maior na actividade económica". De feito, non se desbota unha segunda onda da pandemia, algo que prorrogaría no tempo o impacto en sectores como o turismo. Os expertos do Foro consideran que para saír desta crise será necesario "aunar grandes esforzos" de forma coordinada en "todos os niveis institucionais", internacionais, estatais e galegos. Remarca que se trata dunha crise "global e simétrica", porque afecta tanto á oferta como á demanda, o que leva a tensións na liquidez das familias e das empresas. O obxectivo é que unha recuperación "gradual" comece no segundo semestre despois dunha "forte contracción" no primeiro.


Summary: O chavismo recuperou o pasado domingo a Asemblea Nacional de Venezuela nunhas eleccións lexislativas marcadas polo boicot dos principais partidos e líderes da oposición e pola abstención. Desde 2015 este era o único poder que non estaba controlado pola formación do presidente do país Nicolás Maduro.

"Cumprimos coa nosa Constitución. Temos unha nova Asemblea Nacional, despois de cinco anos. O pobo elixiu", afirmou o presidente da República Bolivariana de Venezuela, Nicolás Maduro, a respecto das eleccións lexislativas que se desenvolveron o domingo no país caribeño. O Consello Nacional Electoral (CNE) de Venezuela avisou no seu primeiro boletín informativo que o Gran Polo Patriótico Simón Bolívar (GPPSB) do presidente Maduro obtivera 67,6% dos votos nos comicios, con 82,35% das actas electorais escrutadas. Maduro cualificou a xornada electoral como unha gran vitoria da democracia, durante a cal o pobo venezolano saíu a elixir os seus representantes no Parlamento para o período 2021-2026. "Imos cara a un novo ciclo de recuperación do país con soberanía, con independencia", afirmou o xefe do Estado, quen ratificou todo o apoio do Goberno ao poder lexislativo para traballar xuntos na solución das problemáticas existentes no país. "Temos unha nova Asemblea Nacional ao servizo das maiorías; conten comigo para que a patria recupere a senda do desenvolvemento", subliñou o mandatario, que a semana pasada manifestara a súa decisión de abandonar a presidencia da República en caso dun triunfo da oposición. Alianza Democrática, a colación de partidos opositores, obtivo case 18% dos votos, Venezuela Unida, pouco máis de 4%, mentres que o Partido Comunista de Venezuela (PCV), o 2,73%. A presidenta do CNE, Indira Alfonso, detallou que 3,5 millóns de venezolanos votaran polo chavismo, aínda que a participación foi de 31%, o que supón pouco máis de 5,2 millóns de electores, dos máis de 20,7 millóns que estaban habilitados para votar. "Nós sabemos gañar e perder, hoxe tocounos gañar, hoxe tocoulle gañar ao pobo de Venezuela. Vén un cambio de ciclo, un ciclo positivo, virtuoso, de traballo e recuperación, con soberanía e en paz. Que ninguén se meta nos asuntos de Venezuela, nós sabemos dirimir os nosos problemas co voto popular", salientou Nicolás Maduro. Xornada tranquila A xornada electoral desenvolveuse con tranquilidade. O ministro de Exteriores venezolano, Jorge Arreaza, expresou que a democracia do seu país "é a máis examinada do mundo, con todo, non hai nada que temer", malia os chamamentos dos principais líderes e partidos da oposición, que decidiron non participar nos comicios, a non votar. O intelectual arxentino Atilio Borón afirmou: "Oxalá que os gobernos que se din 'progres' (progresistas) de América Latina recoñezan a lexitimidade desta elección e os seus resultados, e poñan fin aos seus ataques contra Venezuela, obedecendo os mandatos de Trump e dos seus pistoleiros". Tamén o xornalista e teórico da comunicación galego Ignacio Ramonet recoñeceu a determinación colectiva por respectar a orde do cronograma electoral e a decisión de realizar as eleccións lexislativas, a pesar do bloqueo económico e das presións exercidas polos Estados Unidos e pola Unión Europea, segundo informou Telesur. Zapatero pide á UE que reflexione e que cambie de estratexia sobre Venezuela O ex presidente do Goberno español, José Luis Rodríguez Zapatero, que se atopa en Caracas, pediu á Unión Europea que reflexione sobre a súa postura a respecto de Venezuela despois do resultado das eleccións, onde participou como observador internacional invitado. "Desexo que a UE faga unha reflexión logo destas eleccións, que avalíe o que deu de si a política de sancións [contra Venezuela]", dixo o ex mandatario durante unha comparecencia na televisión estatal venezolana. Considerou que "debe haber unha reflexión a fondo" por parte de quen apoiou a política do presidente dos EUA, Donald Trump, a respecto de Venezuela porque, ao seu xuízo, esa estratexia "xa non existe". "Era unha estratexia que partía de erros graves de información, que tomou medidas inxustas e que fracasou nos resultados", dixo.


Summary: O BNG quere declarar a enerxía como ben público e demanda unha tarifa eléctrica galega.

No BNG reclaman unha "intervención" para que a electricidade sexa considerada un "ben público" e deixe de ter estatutos de "luxo", para o que tamén piden a redución do IVE de 21% a 4% e eliminar o imposto especial. Así se pronunciou a portavoz nacional do BNG, Ana Pontón, a respecto da nova tarifa da luz que este 1 de xuño entra en vigor. "Preocúpanos porque afecta a miles de persoas. Nas próximas 24 horas vaise producir un cambio na facturación en que as eléctricas gañan e perden as familias, as pequenas e medianas empresas". A líder nacionalista remarcou que esta mudanza na factura "vai disparar" o custo para as familias, obrigándoas ademais para aforrar a acudir a horas de "descanso" para realizar tarefas domésticas, as cales ademais recaen na súa maior medida nas mulleres. "Despois dunha longa xornada", ilustrou Pontón, a nova factura o que fai é propor "non durmir" ou "trasnoitar" para pasar o ferro ou pór a lavadora. Advertiu de que a nova tarifa volve supor un "cambio a favor das eléctricas. Benefician as multinacionais e castigan as maiorías sociais", aseverou, pondo casos como o das explotacións gandeiras, que teñen un gran consumo enerxético e que se verán penalizadas, ou cafetarías e restaurantes, cuxo consumo máis alto se produce nos momentos de máis custo da luz. Ademais, para Pontón supón unha "inxustiza" especialmente para Galiza, ao ser "produtora neta" de electricidade. "Un disparate do Goberno do Estado sen que o Goberno de Feixoo movese un dedo". Pontón ten claro que esta situación débese a que as "portas xiratorias das eléctricas funcionan para PP e PSOE". "A luz ten que cambiar a súa consideración e ten que ser ben público", reclamou para frear o peso dos lobbys. O PP carga contra o Estado Contra a nova tarifa eléctrica tamén cargou a viceportavoz parlamentaria do PP, Paula Prado, sinalando que traerá un golpe "fiscal" para "as familias máis necesitadas". Nese sentido, remarcou que a Xunta xa anunciou que presentaría alegacións a esta nova factura. Pola súa banda, o secretario xeral do PSdeG, Gonzalo Caballero, destacou que o Goberno de España traballa para que o prezo da luz "sexa razoábel" fronte a un PP que "errou radicalmente" en todas as políticas que teñen que ver coa electricidade e coas enerxías. En canto ás propostas de Pontón, o socialista afirmou que o BNG expón "sempre o mesmo desde os 70, que é pór enerxía galega. En definitiva, demagoxia e populismo", dixo en referencia á exixencia dos nacionalistas dunha tarifa eléctrica galega.


Summary: Piden que se retire a do rei emérito tanto por ser o "sucesor nomeado por Franco" como polos escándalos dos últimos anos. Carricarte foi procurador en Cortes franquistas.

Desde o Colectivo Das Pedras Galladas exixen ao Concello de Culleredo a retirada do mapa de rúas da vila dos nomes Juan Carlos I e Sanjurjo de Carricarte. "A día de hoxe no Concello, existen dúas condecoracións franquistas: unha correspondente a Juan Carlos I de Borbón, sucesor nomeado por Franco, presunto corrupto e fugado da xustiza española, e a Eduardo de SanJurjo de Carricarte, procurador nas Cortes franquistas, alcalde da Coruña do ano 63 ao 65 e cómplice da represión republicana na nosa comarca", indican nun comunicado. "Outorgar o mérito de presidir unha rúa é unha grande responsabilidade, igual que o tipo de referentes que creamos como sociedade, polo tanto entendemos que este non debería ir ligado a personalidades que fosen tanto moral como eticamente reprobábeis". Propoñen substituír o nome da Avenida Juan Carlos I por Avenida das Saíñas e a Rúa Sanjurjo por Rúa das Mariscadoras "Somos conscientes da invisibilización da figura da muller o longo da historia e a desigualdade existente de condecoracións dependendo do sexo, por este mesmo motivo decidimos recoñecer a figura das mulleres traballadoras do noso concello nun lugar emblemático do noso concello como é a Ría do Burgo, ca substitución da Rúa de Sanjurjo de Carricarte pola Rúa das Mariscadoras". "No caso da Avenida de Juan Carlos I consideramos que sería axeitado recuperar a nosa toponimia tradicional, polo tanto solicitamos que se substitúa pola Avenida das Saíñas, por ser un dos sitios onde tradicionalmente se situaban depósitos de sal, por este mesmo motivo hai varias fincas privadas da zona que se alcuman do mesmo xeito".


Astano e a Bazán converten a comarca do Ferrol no referente industrial en Galicia; pero dende 1982 até agora estase a enfrontar a numerosos problemas, debido ao declinar do sector naval, e o traslado da Flota a Rota. Todo comenza coa primeira reconversión (1984). Había que pechar Astano, sen basearse en criterios técnicos. Foi a administración socialista a que deu o pistoletazo para levar ao abismo a comarca de Ferrolterra. Foron moitas as promesas de reindustrialización da comarca, dedicáronse inxentes cantidades de diñeiro público a empresarios para que instalaran as súas empresas. Para iso valéronse de organismos públicos: Fondos de Promoción de emprego, Zona de Urxente Reindustrialización, Zona Industrial en Declive e agora o Plan Ferrol. Foron moi poucas as empresas novas que se instalaron nesta terra e das que se asentaron a maioría xa non existen, outras tiñan concesións de parcelas e tiveron a súa imaxe corporativa encravada Foron moi poucas as empresas novas que se instalaron nesta terra e das que se asentaron a maioría xa non existen, outras tiñan concesións de parcelas e tiveron a súa imaxe corporativa enclavada. Lembrémonos da conserveira do Cisne, desaparecida, ou da que se publicitou a esgallo como a fabrica italiana do vidro, a Sociedad Italiana do Vidrio (SIV), que nunca chegou a funcionar. A alternancia das administracións socialistas e populares, o único que nos levaron foi a unha depresión económica e poboacional. Intercambiándose o papel de policía bo e policía malo, segundo tocaran poder A resposta, con grandes movilizacións, foi quen de atrasar o que dalgún xeito eran as pretensións iniciais de peche do asteleiro Astano. A alternancia das administracións socialistas e populares, o único que nos levaron foi a unha depresión económica e poboacional. Intercambiándose o papel de policía bo e policía malo, segundo tocaran poder. Agora a culpa é da Comunidade Europea, manda carallo!!! Loxicamente os ferroláns son escépticos neste intre coas promesas, queren feitos. Os feitos teñen que ser políticos para o relanzamento da comarca. O sector naval é o motor da economía, xa que a acreditación de coñecemento tecnolóxico e capacidades produtivas e competitivas de Navantia son referencia a nivel nacional e internacional. E imprescindible levantar o veto a construción civil no naval e dotar de carga de traballo para o emprego e a economía da comarca de Ferrolterra. No ano 2010 Navantia xerou o 3,5% do emprego de toda a provincia da Coruña e a súa produción foi o 3% do PIB. E imprescindible levantar o veto a construción civil no naval e dotar de carga de traballo para o emprego e a economía da comarca de Ferrolterra Para Ferrol, a decisión dos gobernos Central e da Xunta de non acometer a construción do dique flotante, de non ter consignado nos orzamentos para posibilitalo, demostran o que dalgún xeito os representantes dos traballadores prevían e anunciaban de falta de compromiso político do PP con esta comarca. Quedan máis promesas, algunha no caixón do esquecemento como a VI fragata, e a de PEMEX. Foi de risa a cascada de noticias: que si a empresa matriz non sabía nada, que no seu consello de administración non se falara do tema da adxudicación a Navantia, que aínda que outros asteleiros concursaran, a adxudicación dos floteis serían para os asteleiros de Vigo e Ferrol, que si estaba bloqueado e tivo que desbloquealo o ministro García –Margallo. Ante a nosa incredulidade sacan a noticia de que se poden chegar a construír moitos máis floteis xa que hai en carteira 25. Bueno, bueno…!!! Esta situación lévanos outra vez a mobilizarnos na defensa do naval público, o emprego e a economía da zona o día 24 de febreiro. Alí estaremos Mentres o paro segue en aumento constante en Ferrolterra co 28% de desemprego. Se seguen a incumprir as súas promesas levarán a Ferrolterra ao abismo, non só a unha empresa senón a todos os sectores produtivos e de servizos. Esta situación lévanos outra vez a mobilizarnos na defensa do naval público, o emprego e a economía da zona o día 24 de febreiro. Alí estaremos.


Summary: Mes e medio após o polémico e cuestionado intento de golpe de Estado de Turquía, o país sofre unha vaga de medidas restritivas impulsadas por Recep Tayyip Erdogan. A última, o despedimento de 40.000 empregadas e empregados públicos.

Esta quinta feira, o boletín oficial turco publicaba o despedimento, de forma inapelábel, dun total de 40.000 persoas que traballaban na administración pública. Erdogan adoptou a decisión amparándose nos poderes especiais vinculados ao Estado de emerxencia que rexe o país após o intento de golpe do pasado 15 de xullo. O Goberno de Erdogan decretou o despedimento de 28.100 funcionarias e funcionarios do Ministerio de Educación; de 7.600 da dirección de seguridade; de 2.000 do Ministerio de Sanidade e doutros 1.500 da dirección de asuntos relixiosos. As persoas afectadas pola medida non poderán regresar aos seus postos de traballo nin poderán apelar ao seu despedimento. 80.000 empregos suspendidos Para adoptar esta decisión, o presidente turco asegurou que o funcionariado afectado está relacionado con organizacións terroristas (en alusión á rede de seguidores de Gülen). Desde o 15 de xullo, Turquía suspendeu uns 80.000 empregos públicos de diferentes administracións e unha parte destas suspensións son convertidas agora en despedimentos formais e inapelábeis. Desde que unha parte do Exército tratou de derrocar o Goberno, miles de persoas foron encarceradas acusadas de complicidade co intento de golpe de Estado. Recentemente, as autoridades turcas liberaron 33.838 reclusos detidos.


Summary: Chega unha nova fin de semana, de novo en clave electoral, chea de mitins e presentacións por toda a violta. Pero tamén chea de fermosas actividades para disfrutar. Tendes, coma sempre, a Axenda debullada en www.axendacostadamorte.com, e aquí traemos un resumo directo e conciso.

Parte de Meteogalicia Durante o venres, día de transición antes de que chegue a influencia anticiclónica, teremos un ambiente de ceos anubrados con algunha pequena precipitación. Xa o sábado amencerá cos ceos algo cubertos, pero irán quedando despexados ao longo da tarde. O domingo manterase o sol, cunha subida drástica das temperaturas.O estado do mar vai ser bastante tranquilo, sen avisos, con mar de fondo do oeste, e se o ben o sábado non haberá apenas vento do nordés, si que o domingo axitarase un pouco máis. Festival Neghra Sombra Vimianzo acolle na noite do sábado un ha verdadeira Revolta das Letras. A partir das 17:00h comezarán a saltar ao escenario 15 poetas da comarca, e non pararán en toda a noite. O pregón, da man de Viki Rivadulla, abrirá o tempo das actuacións, que durará ata as 4-5:00 da mañá. Tdo en clave galga. Xornadas de Promoción Local Baio ten a pelota As Xornadas de Promoción Local Baio ten a pelota son unha estupenda excusa para parar en Baio esta fin de semana, facer algunha compra aproveitando os descontos, e ademais disfrutar das tapas máis fantásticas dos establecimentos. Un xeito de facer que sexa posible vivir na Costa da Morte. Letras Galegas Esta fin de semana xa chega cargada de Letras Galegas, pero teremos que esperar ao domingo para o comezo da gran cita, esa que convirte unha pequena aldea de Ponteceso no centro do país durante unha semana. O Festiletras 2019 arrinca o domingo pola mañá coa entrega dos Bos e Xenerosos, e a partir das 18:00h coa presentación do proxecto Literatas 2019, como previa da actuación do dúo Caamaño-Ameixeiras.A partir de aí, o Couto encherase de vida cunha semana enteira de actividades, ata o domingo 19. Tamén en Fisterra hai unha cita co programa das Letras, cos monicreques dos Romeiros do Caracol. Presentación do Fondo Fotográfico Vidal Unha das citas máis simbólicas da fin de semana é a posta en escena de todo o traballo de recuperación e posta en valor do do Fondo Fotográfico Vidal. O Concello de Laxe presenta este venres ás 20:00h no vivo Museo do Mar, contará a historia desta rehabilitación. Outras citas culturais O venres é tempo de poesía no Casino 1889 de Carballo, coa presentación de Versos Noctámbulos. A noite de venres poderase pechar en clave de risa co monólogo de Pepo Suevos na Casa da Cultura de Muros. Xa o sábado, a Libraría Punto e Coma, de Carballo, organiza a presentación do novo libro de Yolanda Castaño.Pola tarde, tamén en Carballo haberá doble cita co Curruncho Pop na Biblioteca Rego da Balsa, con presentación e concerto, e ás 20:00h o Concerto de Miro Casabella no Pazo da Cultiura. O sábado haberá, ás 18:00h, nova cita na Mostra de Teatro Xosé Agrelo de Muros cos Brincacontos de Andaravía Teatro. En Camelle, o Museo de Man inaugura nova exposición, Arte +3, a partir das 19:30h. O domingo tamén terá lugar o peche do programa Primavera en Danza coa actuación de Xacarandaina no Pazo da Cultura Sendeirismo Se o sábado hai unha nova Andaina Coñece a Costa da Morte, desta volta por Camariñas, (chámase Camiñando entre a ribeira e o monte), o domingo toca Primavera en Ruta con Senda Nova pola Costa Agreste de Cerqueda e Cambre.


Summary: Dez días antes das eleccións municipais, Alberto Núñez Feixoo despachábase contra o candidato de Democracia Ourensana nun xornal local. "Para Ourense sería letal ter Jácome de alcalde", rezaba o titular do presidente da Xunta. Un mes máis tarde, o Partido Popular entrega a alcaldía da cidade a Gonzalo Pérez Jácome. A contrapartida? Que os Baltar manteñen o control na Deputación de Ourense.

Mais no baile de máscaras das opacas negociacións ourensás non foi Feixoo o único en dicir unha cousa e facer a contraria. O propio Jácome, que practica unha especie de trumpismo localista, chegara a cualificar a Manuel Baltar de "psicópata". Agora ofrecerá os seus votos para que, cos de Ciudadanos, continúe como presidente dunha Deputación, a de Ourense, sometida ás ferreas vontades da familia. As sospeitas, acusacións e mesmo condenas por clientelismo son característica principal da súa actuación no ente principal. Na investidura deste sábado houbo máis sucesos curiosos. O xa ex alcalde do PP, Jesús Vázquez, cuxo mandato supuxo unha parálise da cidade como non se lembraba -non conseguiu aprobar nin un só orzamento-, deu o voto ao seu máis contundente antagonista, Pérez Jácome. E este aceptouno, como outros 13, os que suman Democracia Ourensana e o PP. Enfronte, 11 para o candidato socialista Rafael Rodríguez Villarino, e dous votos en branco. "Non podía ser doutro xeito. Saín escollido ao límite. Non creo no destino pero parece que está escrito", foron as primeiras palabras de Jácome logo de ser elixido alcalde de Ourense este 15 de xuño. Pronunciounas en castelán, como é habitual nel. Despexada a incógnita de Ourense, o Partido Popular queda fóra das alcaldías das sete cidades galegas. A vila máis poboada con maioría absoluta popular é Arteixo, a décimo primeira de Galiza con 31.000 habitantes. Compostela: "Ano Santo, reto inminente" Na capital, o socialista Xosé Antón Sánchez Bugallo foi escollido alcalde cos votos do seu grupo, dez concelleiros. En contra votaron os oito do PP, que torceron polos seu propio candidato, Agustín Hernández. Abstivéronse os cinco edís de Compostela Aberta, entre eles o ex alcalde Martiño Noriega. As dúas do Bloque votaron en branco. Bugallo regresa á alcaldía de Santiago de Compostela oito anos despois de perdela fronte ao Gerardo Conde Roa (PP). E fíxoo cun discurso centrista e por intres apenas distinguíbel do do Partido Popular en asuntos como o Xacobeo 21, o turismo ou a laicidade institucional. Este sábado volveu colocar o Ano Santo "como reto inminente" e principal preocupación do seu mandato. Ao pleno de constitución de Compostela asistiron o arzobipso Julián Barrio, o delegado do Goberno Javier Losada ou o rector da Universidade de Santiago Antonio López. Lugo: bipartito de PSdeG e BNG Lugo será, con Pontevedra, unha das dúas cidades en que haxa goberno de coalición entre PSdeG e BNG. A alcaldesa Lara Méndez repite mandato, mais desta volta nun executivo en que os oito concelleiros socialistas comparten responsabilidades con cinco nacionalistas, cuxo líder, Rubén Arroxo, será teniente de alcalde. Estes 13 votos son os que a apoian. Na oposición sentan PP e Ciudadanos. Méndez lembrou este sábado as "débedas históricas" da cidade e a vontade do seu goberno bipartito de saldalas, ademais de pedir responsabilidade aos funcionarios municipais para desatorar o concello. Vigo: Caballero alcalde entre protestas de bombeiros Vinte concelleiros de 27 valéronlle ao socialista Abel Caballero renovar a alcaldía da cidade máis poboada da Galiza. Fíxoo na mañá deste sábado, nun ateigado auditorio municipal e cos asistentes recibidos por unha protesta de bombeiros. "Menos dinosetos e máis bombeiros", berraban, ao tempo que reclamaban máis recursos e denunciaban a "inseguridade" de Vigo. Ningún dos outros tres grupos presentes da corporación apoiou Caballero. PP, con catro edís, Marea de Vigo, con dous, e BNG, cun, votaron a cadanseu candidato. Enfronte, a esmagadora maioría absoluta socialista. Ou de Abel Caballero, máis ben, dado o personalismo extremo da súa maneira de facer política. No pleno de constitución deste 15 de xuño, houbo quen protestou en voz alta cando o secretario municipal leu a acta só en español e esqueceu a outra lingua oficial de Galiza. Entre o numeroso público que asistiu á toma de posesiín atopábase o secretario xeral do PSdeG Gonzalo Caballero, ademais sobriño do alcalde, co que mantivo serias diferenzas políticas no pasado. Tamén estaba a deputada de En Marea e secretaria xeral do Partido Comunista de Galiza Eva Solla. Pontevedra: Lores afirma que a cidade está "nun novo ciclo" Miguel Anxo Fernández Lores revalidou, por sexta vez consecutiva, a alcaldía de Pontevedra. Neste mandato será cun goberno de coalición entre a súa organización, o BNG -que obtivo 11 concelleiros-, e mais o PSdeG -que acadou catro. O emblemático Teatro Principal acolleu este sábado, 15 de xuño, a súa toma de posesión, en que enunciou unha mensaxe chave: "Temos que adiantarnos aos cambios que veñen". Lores apostou nas súas primeiras palabras como alcalde por facer de Pontevedra "unha cidade de servizos e creativa", agradeceu o apoio aos socialistas e tendeu a man á oposición, conformada por PP e Ciudadanos. Ao tempo, expresou o seu convecemento de que a cidade "está nun novo ciclo". Á súa investidura asistiu Ana Pontón, portavoz nacional do BNG. Ferrol: O PSdeG suma os votos de Ferrol en Común e BNG En Ferrol mantívose a singular tendencia municipal activa desde a restauración democrática: ningún alcalde conseguiu repetir mandato. Este sábado tomou posesión o décimo primeiro, o socialista Ángel Mato que aos seus oito edís sumou os tres de Ferrol en Común -cuxo cabeza de lista, Jorge Suárez, gobernou a cidade os últimos catro anos- e os dous do BNG. Na oposición sentan unha ducia de concelleiros do PP que votaron polo seu candidato, o ex conselleiro da Xunta, e tamén ex alcalde, José Manuel Rey Varela. O feito de que dous ex rexedores senten no pleno da corporación municipal serviu a Mato para solicitar a súa colaboración. "Síntanse libres para facer aquelas achegas para evitar cometer os mesmos erros que cometemos no pasado", afirmou. Ao rematar a investidura, en declaracións aos medios, explicou que a súa intención é configurar un goberno "o antes posíbel" e que, para iso, xa iniciou conversas co Bloque e Ferrol en Común. A Coruña: "Corenta anos pasaron para que haxa unha alcaldesa" A última das investiduras nas sete cidades foi a da Coruña. A socialista Inés Rey compartirá coa súa compañeira de partido Lara Méndez a condición de alcaldesa urbana. "Corenta anos pasaron para que unha muller ocupe este cargo, o de alcaldesa", afirmou nada máis recibir o bastón de mando. Rey obtivo o apoio de 17 edís, os nove do PSdeG, seis da Marea Atlántica -que gobernou o pasado mandato- e os dous do BNG. Na dereita senta nove do PP e un de ciudadanos. Nas súas primeiras palabras como alcaldesa dunha cidade virada á esquerda -o bloque progresista e nacionalista suma 17 asentos, o conservador, 10- comprometeuse a "loitar" cos traballadores de Alcoa, Isowat e Ferrolvial, e enumerou algunhas mulleres de relevo na historia coruñesa: Concepción Arenal, Juana de Vega, María Pita ou Elisa e Marcela. O seu discurso alternou galego e castelán.


Summary: Pedro Sánchez pide aos grupos políticos suprimilo antes dos comicios locais, autonómicos e europeos do vindeiro ano e comprométese na xira lationamericana a apoiar a mudanza do sistema impulsado por PP e PSOE hai sete anos. CRÓNICA | O retorno das pantasmas do "voto emigrante", por Anxo Lugilde

CRÓNICA | O retorno das pantasmas do "voto emigrante", por Anxo Lugilde O Goberno central quere eliminar o voto rogado antes das eleccións municipais, autonómicas e europeas previstas para o 26 de maio de 2019. O presidente Pedro Sánchez instou o resto de formacións a acelerar esa modificación nun encontro coa comunidade española en Bolivia. Como cada vez que un dirixente político visita a diáspora en Latinoamérica nos últimos anos, a promesa para eliminar o actual sistema de votación desde o exterior volveu aparecer. Sánchez instou os grupos parlamentarios a "porse de acordo" para que o voto exterior sexa distinto ao que "existe na actualidade" O xefe do Executivo central instou os grupos políticos a "porse de acordo" para que o voto exterior sexa distinto ao que "existe na actualidade", que minguou a participación pero acabou coa fraude. Este sistema, o do voto rogado, é co que queren acabar desde hai tempo PP e PSOE, os mesmos partidos que acordaran poñelo en marcha hai sete anos co apoio de BNG, CiU e PNV. Agora, ambos están dispostos a modificalo. Axiña lles deixou de gustar este sistema ás dúas grandes formacións, que instaban a dar marcha atrás neste aspecto da nova lei electoral aos dous anos de implantalo e que seguiron intentando acabar con el nesta lexislatura. Co cambio no Goberno de Madrid, os socialistas volveron deixar clara a súa prioridade no caso de impulsar outra modificación lexislativa: rematar de vez cun método que puxo fin á fraude sistemática nos comicios pero que tamén fixo descender a mínimos históricos a participación. Así o reiterou Consuelo Rumí, a nova secretaria de Estado de Migracións, durante a súa primeira intervención no pleno do Consello Xeral da Cidadanía Española. O apoio aos españois que viven no estranxeiro e a promesa de cambiar o voto rogado foron as principais mensaxes de Sánchez en Chile e Bolivia Na súa primeira visita a Suramérica, Pedro Sánchez insistiu. Emprazou as forzas políticas a acelerar a reforma para que estea en marcha antes dos comicios de maio do próximo ano. Non se referiu en ningún caso ás eleccións xerais. A maioría de grupos parlamentarios, ademais, están de acordo en levar a cabo esa modificación para facilitar o voto dos emigrantes. Con todo, non se alcanzou un acordo no que levamos de lexislatura no marco da comisión de reforma electoral. O apoio aos españois que viven no estranxeiro e a promesa de cambiar o voto rogado foron as principais mensaxes de Sánchez nos dous encontros que mantivo por agora coas colectividades españolas de Chile e Bolivia no marco da xira latinoamericana que está a levar a cabo. A alusión a ese cambio no xantar con españois residentes en Chile foi recibida con aplausos dos asistentes ao acto organizado na residencia do embaixador no país andino. Nas últimas eleccións galegas, a abstención no voto exterior chegou ao 98%: votaron menos de 12.000 persoas dun censo de 446.000 Nas últimas eleccións autonómicas de setembro de 2016, a participación das persoas inscritas no Censo de Residentes Ausentes (CERA) volveu estar marcada por unha elevadísima abstención. Roldou o 98%, porcentaxe semellante á de cada convocatoria electoral desde que en 2011 se instaurara a obrigatoriedade de solicitar formalmente a votación. Das máis de 446.000 persoas galegas con dereito a voto no exterior, tan só unhas 19.700 completaron os trámites para exercer o seu dereito. Delas, unicamente 10.777 remitiron o seu sufraxio en tempo e forma. Nos últimos comicios xerais, no conxunto do Estado, só votaron o 7,6% dos españois que viven fóra. A baixísima porcentaxe, por exemplo nas últimas eleccións galegas, contrasta coa que se deu nos últimos comicios autonómicos sen voto rogado: Nos de 2009 --cando figuraban no CERA unhas 335.000 persoas--, chegaran a Galicia un total de 101.708 votos e a taxa de participación superara o 30%, chegando ao 35,2% en Lugo. Xa que logo, uns 30 puntos máis que na actualidade. Nas últimas eleccións galegas sen voto rogado a participación exterior foi de máis do 30%, 30 puntos máis que na actualidade Ao tempo que descendía a participación, desapareceron tamén as sospeitas ou denuncias de fraude, os votos de persoas falecidas e o descontrol na recolleita de papeletas, as mesmas dúbidas que volverán pairar agora sobre a posible (e máis que probable) reforma, de non aplicarse maiores e mellores garantías nos comicios. Porque non só PP e PSOE apoian acabar co voto rogado, tamén Unidos Podemos ou Ciudadanos deixaron clara a súa aposta por derrogalo. A contundencia no rexeitamento xorde, en moitos casos, do intento por acabar cos atrancos que a nova, moza e recente emigración atopou nos últimos comicios autonómicos e estatais. Son residentes temporais que denunciaron as dificultades para votar tamén nas municipais, vetados para integrantes do CERA, malia terse apuntando como transeúntes nos consulados. Pouco o nada que ver censo de persoas emigradas e asentadas desde hai décadas noutros países. Co anterior sistema, todos os inscritos no CERA recibían a documentación electoral na casa sen pedila previamente e podían remitila sen que se comprobase a súa identidade O sistema anterior ao do voto rogado implicaba que todas as persoas inscritas no CERA recibían a documentación electoral na casa sen pedila previamente e podían remitila sen necesidade de que ninguén comprobase a súa identidade e os votos incorporábanse ao resultado electoral do interior sen controis que permitisen acreditar, por exemplo, se o elector de que se tratase era unha persoa viva ou, pola contra, xa falecera e alguén votara no seu nome. No entanto, estes controis implicaron tamén notables obstáculos para votar ás persoas que residen temporalmente no exterior, malia ser a súa situación obviamente distinta. Para o Goberno socialista, como destacara Rumí, o "prólogo" dese "grande acordo" para unha reforma electoral "podería ser" a proposición de lei impulsada por Unidos Podemos no Senado e aprobada por unanimidade que multiplicaría a colectividade galega e española no exterior coa concesión da nacionalidade a milleiros de familiares de emigrantes. De aprobarse esta modificación lexislativa, tal e como prevén todos os partidos, non só o censo da diáspora galega aumentaría en moito a actual cifra de 516.000, senón tamén a de persoas inscritas no CERA e con dereito a voto, que na actualidade anda roldando as 450.000. A reforma impulsada no Senado multiplicaría o censo de residentes ausentes para as eleccións galegas ou estatais "De saír a reforma adiante, practicamente toda a illa de Cuba podería pedir a nacionalidade", explican a Praza.gal fontes expertas no censo electoral galego. A proposta tomada en consideración no Senado corrixiría diferentes discriminacións e ampliaría a posibilidade de adquirir a nacionalidade a milleiros de netos e netas de emigrantes, entre outros casos. Como paradoxo, mentres os descendentes da diáspora aumentarán o CERA, as persoas galegas emigradas --e empadroadas-- noutras partes do Estado seguirán sen poder votar nas eleccións en Galicia.


Summary: A situación fixo que a opinión pública fose coñecedora das condicións de vida e laborais dos traballadores da industria cárnica, moitos temporeiros de Europa do Leste.

Polo menos 657 traballadores dun matadoiro de Gütersloh, no centro de Alemaña, deron positivo nas probas de coronavirus desde o comezo desta semana, converténdose así no principal foco da COVID-19, segundo os datos facilitados pola empresa nas últimas horas. As autoridades sanitarias da localidade de Gütersloh decretaron unha corentena para unhas 7.000 persoas, incluídas todas as que traballan no matadoiro. A produción na planta, situada na rexión de Westfalia, ficou temporalmente suspendida e o distrito de Gütersloh decidiu o feche de escolas e gardarías. O conselleiro do distrito, Sven-Georg Adenauer, sinalou que o matadoiro, que pertence ao grupo empresarial Tönnies, líder na industria cárnica alemá, permanecerá fechado de dez a catorce días polo brote. Adenauer afirmou que todos os afectados serán sometidos a test de coronavirus. As probas realizaranse por fases mais non se realizará un confinamento de toda a localidade malia que se superou o limiar dos 50 contaxios por cada 100.000 habitantes. O portavoz do grupo Tönnies, Andre Vielstaedte, pediu desculpas polo sucedido: "Gostaría de pedir desculpas á poboación do distrito en nome da familia Tönnies. Faremos todo o que poidamos para sacar o virus da planta e pode volver traballar". Situación dos temporeiros En Alemaña rexistráronse varios brotes de coronavirus en plantas cárnicas e en matadoiros. Esta situación fixo que a opinión pública fose coñecedora das condicións de vida e laborais dos traballadores da industria cárnica, moitos temporeiros de Europa do Leste. Tras se detectar en maio un brote nunha planta de procesamento de carne en Coesfeld, en Renania do Norte, o Goberno ordenou que as empresas do sector realizasen test diarios aos traballadores e a planta afectada clausurouse temporalmente. O ministro de Sanidade de Renania do Norte Westfalia, Karl-Josef Laumann, anunciou que todos os traballadores de matadoiros do Estado serán sometidos a probas de coronavirus para determinar se o brote é único ou se detectan máis focos. O xefe do equipo de pandemia de Tönnies culpou as condicións de frío nas plantas e as longas viaxes de volta dos empregados a Europa do Leste nas recentes vacacións de Pentecoste e de Corpus Christi.


Summary: O goberno local acusa os socialistas de incumprir o pactado tras anunciar que os seus proxectos sumarían 14,5 millóns fronte aos menos de 2 que se acordaran. O alcalde xa iniciou os trámites para vincular a súa continuidade á aprobación das contas nun pleno da vindeira semana.

Quedou en nada. O goberno local da Marea Atlántica e o PSOE alcanzaran na pasada madrugada un preacordo para a aprobación dos orzamentos logo de meses de desencontros. A última hora da mañá deste xoves, o executivo municipal deuno por roto e acusou aos socialistas de incumprir o pactado. Sen agardar máis, o alcalde Xulio Ferreiro ordenou iniciar os trámites para a convocatoria dun pleno a vindeira semana na que aprobará a vinculación das contas a unha cuestión de confianza. De non saír adiante, a oposición ten un mes para mudar o goberno da cidade ou os presupostos recibirán o visto e prace automaticamente. O goberno da Marea acusa o PSOE de anunciar publicamente que os seus proxectos sumaban 14,5 millóns fronte aos 1,5 que se pactaran O executivo da Marea sitúa a razón principal para dar por roto o preacordo no anuncio que esta mañá fixo o concelleiro socialista, José Manuel García -ademais de en nota de prensa-, anunciando que o acordo estaba listo e que os proxectos do seu grupo incluídos nas contas sumaban un investimento de 14,5 millóns. Segundo fontes do goberno local, o pacto ao que chegaran situaba a cifra entre os 1,5 e os 2 millóns e non nos 13 máis aos que se referiu o PSOE poucas horas despois. Ademais, o goberno local tamén aclara que o preacordo incluía a posibilidade para o PSOE de propoñer tres concelleiros para supervisar e guiar os proxectos xunta ás concelleiros do executivo municipal, pero os socialistas achegaron catro nomes. Na nota de prensa que emitiu o grupo municipal socialista aclarábase que se alcanzara "un acordo coa Marea Atlántica que ser recollen nuns vinte proxectos que suman 14,5 millóns de euros". Desde a Marea, pola contra, insisten en que o gasto pactado non superaba os 2 millóns e que os proxectos eran o Clúster da Saúde, a Cidade da Música, o Distrito Mallos e o Apoio ao Emprendemento, Investigación e Transferencia Tecnolóxica. Con todo, e segundo fontes do executivo, sempre había posibilidades aumentar pequenas partidas pero nunca en tal cantidade, que insisten en que nunca foi aceptada nin moito menos pactada. O executivo local asegura que propuxo tres concelleiros do PSOE para guiar os proxectos e os socialistas achegaron catro Os nomes dos catro concelleiros que achegaba o PSOE eran Fito Ferreiro, Silvia Longueira, José Manuel García e Mar Barcón. O desta última -a ex secretaria xeral da agrupación coruñesa socialista e que dimitiu a pasada semana- era o que podía crear máis polémica, pero desde o goberno local nada se dixo expresamente sobre a ex-voceira do grupo. O que si saben, tanto no grupo de goberno como no socialista, é que dificilmente as bases da Marea Atlántica ratificarían en asemblea un acordo que incluíse unha edil con tan senlleiro protagonismo nos gobernos de Francisco Vázquez na cidade. Florencio Cardador, presidente da xestora da agrupación socialista, di estar disposto a que o PSOE volva negociar en calquera momento e pídelle á Marea que aclare que persoas non poden ser propostas para guiar os proxectos dos orzamentos. A inclusión de Barcón, que non é aceptada polas bases da Marea, supoñía un atranco máis Ante esta situación, Xulio Ferreiro decidiu acudir ao que se pode denominar como o botón vermello da política local. O artigo 197 da actual lei electoral outorga ás alcaldías a posibilidade de formular unha cuestión de confianza, isto é, de propiciar unha votación en pleno sobre a continuidade ou non do goberno ligada á aprobación de catro tipos de asuntos, un deles os orzamentos xerais do concello. Será o que faga o alcalde, como fixera o seu homólogo en Pontevedra non hai moito. A Marea Atlántica, nas redes sociais, advertiu que "A Coruña non pode seguir agardando a que o PSOE amañe as súas cuestións internas" logo de censurar que os socialistas "amenceran rachando o pactado e non respectando as liñas do que faltaba por acordar".